b'\n_START_ARTICLE_\nKarmiel\n_START_SECTION_\nMaantiede\n_START_PARAGRAPH_\nKarmiel sijaitsee rannikon Akkosta kohti Safedia kulkevan tien varrella. Matkaa Akkoon on noin 45 kilometri\xc3\xa4 ja Tiberiakseen 22 kilometri\xc3\xa4. Kaupungista pohjoiseen kohoavat Pohjois-Galilean vuoret ja etel\xc3\xa4ss\xc3\xa4 puolestaan Ala-Galilean vuoret. Alueen korkeus merenpinnasta on noin 250 metri\xc3\xa4. Alueen ilmastoa on kuvailtu kuivaksi ja miellytt\xc3\xa4v\xc3\xa4ksi. Karmelia on maisemoitu voimakkaasti ja kaupungissa sijaitsee useita puistoja ja puutarhoja.\n_START_SECTION_\nHistoria\n_START_PARAGRAPH_\nKarmielin perustaminen oli osa Israelin valtion laajempaa hanketta kehitt\xc3\xa4\xc3\xa4 Keski-Galilean aluetta. Tarkoitus oli rakentaa l\xc3\xa4hist\xc3\xb6n arabi- ja juutalaiskyli\xc3\xa4 palveleva kaupunkikeskus. Rakennusty\xc3\xb6t paikalla alkoivat vuonna 1963 ja ensimm\xc3\xa4iset asukkaat saapuivat vuonna 1964. Seuraavana vuonna karmielin asukasluku oli jo 1\xc2\xa0740. Kunnan aseman se sai vuonna 1984. Karmiel on sittemmin kasvanut tasaiseen tahtiin. Kasvun my\xc3\xb6t\xc3\xa4 sen hallinnollista aluetta on laajennettu ja uusia asuinalueita on rakennettu.\n_START_SECTION_\nV\xc3\xa4est\xc3\xb6\n_START_PARAGRAPH_\nKarmielin asukasluku vuoden 2016 lopussa oli 45\xc2\xa0919. Noin 60\xc2\xa0& paikallisista on syntynyt Israelissa ja loput ovat maahanmuuttajia eri puolilta maailmaa. Erityisen paljon muuttajia on tullut entisen Neuvostoliiton alueelta. Ennen karmielin perustamista alue oli p\xc3\xa4\xc3\xa4asiassa eri v\xc3\xa4hemmist\xc3\xb6jen asuttamaa. Virallisten lukujen mukaan arabit muodostavat noin 2,5\xc2\xa0% v\xc3\xa4est\xc3\xb6st\xc3\xa4, mutta joidenkin tutkijoiden mukaan oikeampi lukema saattaa olla 10\xe2\x80\x9315\xc2\xa0%.'